War Child (ალბომი)
War Child — ბრიტანული პროგრესული როკ-ჯგუფ ჯეთრო ტალის მეშვიდე სტუდიური ალბომი, რომელიც გამოვიდა 1974 წელს. თავდაპირველად ჯგუფს სურდა ფილმის გადაღება და მისთვის მუსიკალური დისკის ჩაწერა, თუმცა, კინოსტუდიის წარუმატებელი ძიების შემდეგ იგი საბოლოოდ იქცა 10 სიმღერისგან შემდგარ სტუდიურ ალბომად. ფილმის სცენარში შავი კომედიის ფორმით გადმოცემულია მოზარდი გოგონას ისტორია, რომელიც გარდაცვალების შემდეგ ხვდება საიქიოში. იქ მას ესაუბრებიან ღმერთი, წმინდა პეტრე და ეშმაკი. ფილმში უნდა ეთამაშა რამდენიმე ცნობილ მსახიობს. ალბომისთვის დაიწერა ორი სიმღერა, Quartet და WarChild Waltz. ორივე შეტანილია მხოლოდ კრებულში 20 Years of Jethro Tull და ალბომის 2002 წლის გამოცემაში. 1972-1973 წლების სესიების შემდეგ შემორჩენილი Only Solitaire, Bungle in the Jungle და Skating Away on the Thin Ice of a New Day დაემატა სიმღერების სიას. გარეკანზე გამოტანილია მელბურნის ხედი.